b'\n_START_ARTICLE_\nTer\xc3\xa4kalat\n_START_SECTION_\nLajit ja anatomia\n_START_PARAGRAPH_\nTer\xc3\xa4kalojen heimoon kuuluu 4 sukua ja 8 lajia. Pienin laji ter\xc3\xa4kala (Xenomystus nigri) kasvaa korkeintaan noin 15 cm pitk\xc3\xa4ksi, kun suurimmat lajit rengaster\xc3\xa4kala (Chitala chitala) ja j\xc3\xa4ttiter\xc3\xa4kala (C. lopis) voivat saavuttaa 150 cm:n pituuden. Ruumiinrakenteeltaan heimon lajit ovat pitkulaisia ja suippenevat pyrst\xc3\xb6\xc3\xa4 kohden. Erityisesti Chitala-suvun kalojen selk\xc3\xa4 on korkea. Ter\xc3\xa4kaloijen pyrst\xc3\xb6ev\xc3\xa4 on yhtynyt pitk\xc3\xa4\xc3\xa4n per\xc3\xa4ev\xc3\xa4\xc3\xa4n ja kalat liikkuvat vedess\xc3\xa4 per\xc3\xa4ev\xc3\xa4\xc3\xa4ns\xc3\xa4 heiluttamalla. Selk\xc3\xa4ev\xc3\xa4 sen sijaan on pieni ja sulkamainen tai puuttuu kokonaan. Vatsaev\xc3\xa4t ovat pienet tai puuttuvat. Ter\xc3\xa4kalojen suomut ovat pienet ja kalat ovat pohjav\xc3\xa4rilt\xc3\xa4\xc3\xa4n yleens\xc3\xa4 harmaita ja ruumiissa on usein tummempia laikkuja. _NEWLINE_Ter\xc3\xa4kaloilla on erikoistunut uimarakko. Ne voivat ottaa kiduksillaan happea vedest\xc3\xa4, mutta uimarakko on suuri ulottuen l\xc3\xa4hes koko kalan ruumiinpituudelle ja haaroittunut. Jos veden happipitoisuus on alhainen ter\xc3\xa4kalalajit voivat k\xc3\xa4yd\xc3\xa4 hengitt\xc3\xa4m\xc3\xa4ss\xc3\xa4 happea ilmasta veden pinnan yl\xc3\xa4puolelta.\n_START_SECTION_\nLevinn\xc3\xa4isyys\n_START_PARAGRAPH_\nTer\xc3\xa4kalalajit el\xc3\xa4v\xc3\xa4t p\xc3\xa4\xc3\xa4osin makeissa vesiss\xc3\xa4, joskin er\xc3\xa4it\xc3\xa4 lajeja on tavattu my\xc3\xb6s murtovesist\xc3\xa4. Afrikassa ne el\xc3\xa4v\xc3\xa4t p\xc3\xa4iv\xc3\xa4ntasaajan l\xc3\xa4heisyydess\xc3\xa4 trooppisessa L\xc3\xa4nsi-Afrikassa. Aasiassa niiden levinneisyys ulottuu Intiasta Borneoon, Sumatralle ja Jaavalle. Ter\xc3\xa4kalat voivat el\xc3\xa4\xc3\xa4 sek\xc3\xa4 virtaavissa vesiss\xc3\xa4, kuten puroissa ja joissa, ett\xc3\xa4 seisovissa vesiss\xc3\xa4 kuten soilla._NEWLINE_Varsinkin pienimpi\xc3\xa4 heimon lajeja pidet\xc3\xa4\xc3\xa4n akvaarioissa ja lis\xc3\xa4ksi ter\xc3\xa4kalat ovat levinn\xc3\xa4isyysalueellaan t\xc3\xa4rkeit\xc3\xa4 ruokakaloja.'